C 152/106
HR
Službeni list Europske unije
6.4.2022.
1.7.
U mjeri u kojoj se to odnosi na izdavatelje zelenih obveznica izvan EU-a, EGSO smatra da bi se pristup tržištima kapitala EU-a i obrnuto trebao temeljiti na usklađivanju taksonomija u različitim jurisdikcijama u cijelom svijetu.
To je po mišljenju EGSO-a osobito relevantno jer se s okolišnim izazovima poput klimatskih promjena EU ne može suočavati sâm.
Osim ako ne postoji neko zajedničko stajalište o usklađivanju taksonomije s trećim zemljama, malo je vjerojatno da će Komisijin prijedlog uredbe o dobrovoljnom standardu za zelene obveznice postati standard na globalnom tržištu zelenih obveznica.
Međunarodna platforma za održivo financiranje (IPSF) trebala bi imati ključnu ulogu u osiguravanju tog zajedničkog stajališta djelujući kao forum za dijalog među oblikovateljima politika.
1.8.
Konačno, EGSO pozdravlja zahtjev u okviru taksonomije EU-a da ulaganja moraju udovoljiti kriterijima nenanošenja bitne štete i minimalnim zaštitnim mjerama, s obzirom na kontinuiranu potrebu da se prednost daje zelenoj tranziciji uz socijalnu zaštitu te zaštitu ljudskih i radničkih prava.
Međutim, time se može ograničiti opseg usklađivanja taksonomije s trećim zemljama, posebno ako takve jurisdikcije ne ispunjavaju kriterije nenanošenja bitne štete kao što je priznavanje prava na kolektivno pregovaranje.
U tu svrhu EGSO predlaže poseban odbor za praćenje radi nadzora dinamike tržišta zelenih obveznica, uz sudjelovanje socijalnih partnera.
2.
Opće napomene 2.1.
Europska komisija predložila je 6. srpnja 2021. novu Uredbu o dobrovoljnom standardu za europske zelene obveznice.
Predložena Uredba za cilj ima financijski sustav EU-a učiniti održivijim, stvaranjem „zlatnog standarda” za zelene obveznice koji se može usporediti ili uskladiti s drugim tržišnim standardima.
2.2.
Standard za zelene obveznice bio bi otvoren za sve izdavatelje zelenih obveznica, uključujući privatne, javne i državne izdavatelje te izdavatelje koji se nalaze izvan EU-a.
2.3.
Predloženim okvirom utvrdio bi se dobrovoljni standard u pogledu načina na koji trgovačka društva i javna tijela mogu iskoristiti zelene obveznice kako bi na tržištu kapitala prikupili sredstva za financiranje projekata.
2.4.
Standardom se zahtijeva da izdavatelji sve primitke od obveznica dodijele djelatnostima koje udovoljavaju zahtjevima Uredbe (EU) 2020/852 Europskog parlamenta i Vijeća (1) o taksonomiji EU-a do datuma njihova dospijeća.
Njime se utvrđuju okolišni ciljevi, kriteriji provjere i pragovi učinkovitosti za ekonomske djelatnosti.
Smatrat će se da je ekonomska aktivnost usklađena ako se njome: (a) znatno doprinosi jednom okolišnom cilju ili više njih; (b) ne nanosi bitna šteta drugim okolišnim ciljevima; te (c) ostvaruje usklađenost sa socijalnim i upravljačkim zaštitnim mjerama.
2.5.
S pomoću europskih zelenih obveznica olakšalo bi se financiranje dugoročnih projekata (do 10 godina) dokle god su takvi projekti usklađeni s okolišnim ciljevima Uredbe o taksonomiji.
2.6.
Europske zelene obveznice bile bi podložne vanjskom preispitivanju kako bi se osiguralo da su usklađene s prethodno navedenim zahtjevima, osobito u pogledu usklađenja projekata s taksonomijom.
U skladu s prijedlogom, vanjski ocjenjivači registrirali bi se pri Europskom nadzornom tijelu za vrijednosne papire i tržišta kapitala i morali bi udovoljiti uvjetima za redovitu registraciju.
2.7.
U slučaju promjene kriterija tehničke provjere taksonomije EU-a u skladu s Uredbom o taksonomiji nakon izdavanja obveznica, prijedlogom se izdavateljima omogućuje da i dalje ispunjavaju uvjete na temelju postojećih kriterija u sljedećih pet godina.
Međutim, EGSO smatra da se, nakon što se obveznica pri izdavanju okarakterizira „zelenom”, pravila za dodjelu primitaka ne bi trebala mijenjati.
U praksi, iako se kriteriji provjere taksonomije mijenjaju i obveznica možda više ne ispunjava nove kriterije, ona bi trebala ostati „zelena” tijekom cijelog razdoblja do dospijeća.
Time bi se doprinijelo stabilnim tržištima zelenih obveznica.
2.8.
Prijedlog isto tako za cilj ima poboljšati povjerenje i zaštitu ulagatelja te smanjiti rizik od mogućnosti da projekti financirani zelenim obveznicama ne ostvaruju utvrđene okolišne ciljeve.
Izdavatelji takvih obveznica imali bi obvezu redovitog izvješćivanja.
(1)
Uredba (EU) 2020/852 Europskog parlamenta i Vijeća od 18. lipnja 2020.
o uspostavi okvira za olakšavanje održivih ulaganja i izmjeni Uredbe (EU) 2019/2088 (SL L 198, 22.6.2020., str. 13.).